b'\n_START_ARTICLE_\nSKP:n tukis\xc3\xa4\xc3\xa4ti\xc3\xb6\n_START_PARAGRAPH_\nSKP:n tukis\xc3\xa4\xc3\xa4ti\xc3\xb6 oli Suomen Kommunistisen Puolueen varallisuutta hallinnoinut s\xc3\xa4\xc3\xa4ti\xc3\xb6. Tukis\xc3\xa4\xc3\xa4ti\xc3\xb6 perustettiin vuonna 1986, ja se teki konkurssin 1992. S\xc3\xa4\xc3\xa4nt\xc3\xb6jens\xc3\xa4 mukaan s\xc3\xa4\xc3\xa4ti\xc3\xb6n tarkoituksena oli edist\xc3\xa4\xc3\xa4 SKP:n, sen piirij\xc3\xa4rjest\xc3\xb6jen ja osastojen sek\xc3\xa4 koko kansandemokraattisen liikkeen toimintaa. S\xc3\xa4\xc3\xa4ti\xc3\xb6n hallitus valittiin SKP:n poliittisen toimikunnan j\xc3\xa4senist\xc3\xa4._NEWLINE_Tukis\xc3\xa4\xc3\xa4ti\xc3\xb6 perustettiin vuonna 1986, kun SKP uudisti taloudenhoitonsa. S\xc3\xa4\xc3\xa4ti\xc3\xb6lle siirrettiin miljoonien omaisuus, joka oli syntynyt varsinkin Koiton talon ja muiden kiinteist\xc3\xb6jen myynnist\xc3\xa4. S\xc3\xa4\xc3\xa4ti\xc3\xb6n johto oli tiukasti SKP:n enemmist\xc3\xb6johdon k\xc3\xa4siss\xc3\xa4, ja yksi j\xc3\xa4rjestelyjen tarkoituksista oli pit\xc3\xa4\xc3\xa4 varallisuus puolueen taistolaisen opposition ulottumattomissa. Neuvostoliiton kommunistinen puolue lopetti SKP:n enemmist\xc3\xb6n avustamisen samana vuonna. Tukis\xc3\xa4\xc3\xa4ti\xc3\xb6 sai rahat Sosialististen maiden yhteisty\xc3\xb6yhdistyksen (SSYY, my\xc3\xb6hemmin Sinistra) kautta. SSYY:lle omaisuudet tulivat Fexima Oy:lt\xc3\xa4 ja sen sisaryrityksilt\xc3\xa4. S\xc3\xa4\xc3\xa4ti\xc3\xb6 sai 10 miljoonaa vuonna 1987, 26,8 miljoonaa 1988 ja 3,5 miljoonaa 1989. Tukis\xc3\xa4\xc3\xa4ti\xc3\xb6 lahjoitti varoja SKP:lle s\xc3\xa4\xc3\xa4nn\xc3\xb6llisesti. Vuonna 1987 s\xc3\xa4\xc3\xa4ti\xc3\xb6 jakoi puolueelle 9,6 miljoonaa, 1988 23,3 miljoonaa, 1989 3,5 miljoonaa ja 1990 17 miljoonaa. Muille siirtyi 1990 7 miljoonaa markkaa._NEWLINE_1990-luvun alussa SKP pyrki siirt\xc3\xa4m\xc3\xa4\xc3\xa4n varallisuutensa Vasemmistoliitolle. Vasemmistoliitto sai tukis\xc3\xa4\xc3\xa4ti\xc3\xb6lt\xc3\xa4 26 miljoonaa vuosina 1990\xe2\x80\x931992. Tukis\xc3\xa4\xc3\xa4ti\xc3\xb6n lis\xc3\xa4ksi varoja siirrettiin monien muiden organisaatioiden kautta. Kirjavat j\xc3\xa4rjestelyt ja sijoitukset ep\xc3\xa4onnistuivat pian lamakauden alkamisen my\xc3\xb6t\xc3\xa4, ja markat hupenivat niin, ettei pian ollut en\xc3\xa4\xc3\xa4 mit\xc3\xa4\xc3\xa4n jaettavaa. S\xc3\xa4\xc3\xa4ti\xc3\xb6 meni konkurssiin SKP:t\xc3\xa4 seuraten loppuvuonna 1992. SKP:n j\xc3\xa4rjest\xc3\xb6t ja yhti\xc3\xb6t olivat taanneet velkojaan ristiin ja samassa yhteydess\xc3\xa4 kaatuivat my\xc3\xb6s muun muassa Helsingin Kulttuuritalo Oy ja Kansan Keskus-Kassa. S\xc3\xa4\xc3\xa4ti\xc3\xb6 oli tuolloin 12 miljoonaa velkaa Postipankille, ja sill\xc3\xa4 oli 300 000 markan arvosta omaisuutta. Konkurssiasiaa k\xc3\xa4siteltiin oikeudessa viel\xc3\xa4 vuonna 2001._NEWLINE_S\xc3\xa4\xc3\xa4ti\xc3\xb6n asiamiehen\xc3\xa4 toimi vuonna 1990 SKP:n taloudenhoitaja Ossi Viljakainen. Hallituksen j\xc3\xa4seni\xc3\xa4 olivat Jarmo Wahlstr\xc3\xb6m, Aarno Aitamurto, Helj\xc3\xa4 Tammisola, Tatjaana Huhtala, Erkki Kauppila, Timo Laaksonen, Tanja Lehmuskoski, Pekka Peltola ja Mirja Ylitalo.'